L'article 141 de l'Estatut d'autonomia de Catalunya estableix que correspon a la Generalitat de Catalunya la competència exclusiva en matèria de joc, apostes i casinos, si l'activitat s'acompleix exclusivament a Catalunya.
Aquesta competència inclou, en tot cas, entre altres matèries, la regulació de les empreses dedicades a la gestió, l'explotació i la pràctica d'aquestes activitats o que tenen per objecte la comercialització i la distribució dels materials relacionats amb el joc en general, incloent-hi les modalitats de joc per mitjans informàtics i telemàtics.
La Llei 15/1984, de 20 de març, del joc, té per objecte regular, en l'àmbit territorial de Catalunya, totes les activitats relatives a casinos, jocs i apostes; s'inclouen dins d'aquest àmbit les empreses dedicades a la gestió i a l'explotació de jocs i d'apostes, a la fabricació de materials de joc i a activitats connexes.
La disposició final tercera de la Llei 15/1984, de 20 de març, del joc, habilita expressament el Govern perquè dicti les disposicions que calen per desplegar aquesta Llei.
Mitjançant el Decret 23/2005, de 22 de febrer, es va aprovar el Reglament de màquines recreatives i d'atzar.
Cal modificar aquest Reglament en determinats aspectes amb la finalitat de recollir, entre d'altres, criteris que promoguin la igualtat real i efectiva entre homes i dones i la no-discriminació directa o indirecta per raó de sexe en les imatges, els símbols i els missatges que apareixen en els jocs de les màquines recreatives i d'atzar, en el moble mateix i en la serigrafia.
Un altre aspecte que cal modificar és el relatiu a la manera en què s'ha de donar a conèixer als i les menors de 18 anys la prohibició d'utilització de les màquines tipus B i el fet que el seu ús pot crear addicció.
Igualment, cal adequar el Reglament per tal d'introduir la possible addicció al joc de l'ús no responsable de les màquines tipus C. Aquestes modificacions estan lligades a les polítiques socials de la Generalitat de foment del joc responsable que promouen la pràctica informada dels jocs d'atzar establint mesures que minimitzin els possibles efectes negatius del joc.
D'altra banda, l'article 26.6 del Reglament esmentat computa les màquines tipus B o recreatives amb premi, o tipus C o d'atzar, en les quals puguin intervenir dues persones jugadores o més, tantes màquines com persones jugadores les puguin utilitzar simultàniament.
Atès que entra dins d'un criteri d'oportunitat en l'exercici de la potestat reglamentària determinar les regles del còmput de les màquines, es considera convenient modificar el còmput administratiu de les màquines en les quals pugui intervenir més d'una persona jugadora, pel que fa a les màquines B o recreatives amb premi.
D'aquesta manera, les màquines que es poden instal·lar en bars, restaurants bars, bingos, salons i casinos es computen administrativament d'una manera específica.
Aquesta modificació implica la necessitat d'establir que als bars i restaurants bars solament es puguin instal·lar, pel que fa a les màquines B o recreatives amb premi, dues màquines d'una persona jugadora o una en la qual puguin participar com a màxim dues persones, fet que comporta modificar l'article 26.1.c) del Reglament esmentat.
Per tant, aquestes impliquen la primera modificació del Reglament de màquines recreatives i d'atzar, aprovat mitjançant el Decret 23/2005, de 22 de febrer, i, concretament, dels articles 5; 6, lletra i); 9 lletra h), i 26 apartat 1, lletra c) i apartat 6.
Aquesta disposició s'ha sotmès al procediment d'informació en matèria de normes i reglamentacions tècniques i de reglaments relatius als serveis de la societat de la informació, que preveu la Directiva 98/34/CE del Parlament Europeu i del Consell de 22 de juny, modificada per la Directiva 98/48/CE, de 20 de juliol, com també en el Reial decret 1337/1999, de 31 de juliol, que incorpora aquestes directives a l'ordenament jurídic espanyol.
Per tot el que s'ha exposat, amb el dictamen previ del Consell de Treball, Econòmic i Social de Catalunya, d'acord amb el dictamen de la Comissió Jurídica Assessora, a proposta del conseller d'Interior, Relacions Institucionals i Participació, en ús de les atribucions que estableix la disposició final tercera de la Llei 15/1984, de 20 de març, del joc, amb la deliberació prèvia del Govern,
Es modifica l'article 5 del Reglament de màquines recreatives i d'atzar, aprovat pel Decret 23/2005, de 22 de febrer, que queda redactat de la manera següent:.Article 5
"5.1 No es poden homologar ni inscriure com a models de màquines de tipus A aquelles la utilització de les quals impliqui l'ús d'imatges o la realització o l'exhibició d'activitats o actituds que puguin perjudicar la formació de la infància i la joventut, d'acord amb el que estableix la legislació en matèria d'atenció i protecció de la infància i de l'adolescència.
"5.2 Les imatges, els símbols, els missatges i les animacions que apareixen en els jocs de les màquines recreatives i d'atzar i en el moble mateix o en la serigrafia no han de ser discriminatòries, ni vexatòries, de manera directa o indirecta, per raó de sexe ni contenir cap forma de representació de violència masclista."
Es modifica l'article 6 apartat i) del Reglament de màquines recreatives i d'atzar, aprovat pel Decret 23/2005, de 22 de febrer, que queda redactat de la manera següent:.i) En el frontal de les màquines han de constar amb claredat les regles del joc, la descripció de les combinacions guanyadores i l'import del premi a cadascuna, llevat del que preveu l'apartat 1.f) de l'article 7.
Així mateix, a la part frontal de les màquines, com a mínim a menys de tres centímetres del dispositiu en el qual s'introdueixen les monedes i, si no fos possible, en un lloc directament visible per la persona jugadora a la part frontal dreta, s'hi ha de fixar un rètol en el qual ha de constar d'una manera visible la indicació de prohibició d'utilització als i les menors de 18 anys i que la pràctica abusiva del joc pot crear addicció.
S'afegeix un apartat h) a l'article 9 del Reglament de màquines recreatives i d'atzar, aprovat pel Decret 23/2005, de 22 de febrer, que queda redactat de la manera següent:.h) A la part frontal de les màquines, com a mínim a menys de tres centímetres del dispositiu en el qual s'introdueixen les monedes i, si no fos possible, en un lloc directament visible per la persona jugadora a la part frontal dreta, s'hi ha de fixar un rètol en el qual ha de constar d'una manera visible la indicació que la pràctica abusiva del joc pot crear addicció.
Es modifica l'article 26.1.c) del Reglament de màquines recreatives i d'atzar, aprovat pel Decret 23/2005, de 22 de febrer, que queda redactat de la manera següent:.c) Dues màquines tipus A o tipus B en les quals pugui intervenir una sola persona jugadora, indistintament, o bé una màquina de tipus B en la qual puguin intervenir com a màxim dues persones jugadores, als establiments dedicats a l'activitat de bar o restaurant bar, respectant les limitacions previstes en l'article 24.2..
Es modifica l'article 26.6 del Reglament de màquines recreatives i d'atzar, aprovat pel Decret 23/2005, de 22 de febrer, que queda redactat de la manera següent:.26.6.
Les màquines tipus B en les quals puguin intervenir de dues a cinc persones jugadores han de ser considerades, a efecte del que disposa aquest article, com a dues màquines.
En el cas de les màquines B en les quals puguin intervenir més de cinc i fins a vuit persones jugadores han de ser considerades com a tres màquines; més de vuit persones jugadores i fins a onze, quatre màquines; i així successivament, per cada tres persones més que puguin jugar s'ha d'incrementar una màquina més en el còmput.
Pel que fa a les màquines C en les quals puguin intervenir dues persones jugadores o més han de ser considerades, a efecte del que disposa aquest article, tantes màquines com persones jugadores les puguin utilitzar simultàniament..
Les sol·licituds d'homologació dels models de màquines tipus A, B i C que en el moment de l'entrada en vigor d'aquest Decret es trobin en tràmit s'han d'ajustar als requisits que es preveuen en aquest Decret.
Per tal que les sol·licituds indicades abans es puguin adequar als requisits que es preveuen en aquest Decret, s'ha de suspendre la tramitació del procediment durant tres mesos perquè s'adaptin als nous requeriments.
Un cop passat aquest termini sense que la persona sol·licitant s'hagi ajustat als nous requisits, s'ha de declarar la caducitat del procediment, i s'ha d'acordar l'arxiu de les actuacions i notificar-lo a la part interessada.
Barcelona, 27 d'octubre de 2009